## Pravilnik o obrascu službene iskaznice i izgledu znaka gospodarskog inspektora, rudarskog i elektroenergetskog inspektora, te inspektora rada i posuda pod tlakom

### NN 105/1999 (13.10.1999.), Pravilnik o obrascu službene iskaznice i izgledu znaka gospodarskog inspektora, rudarskog i elektroenergetskog inspektora, te inspektora rada i posuda pod tlakom

# **DRŽAVNI INSPEKTORAT**

Na temelju članka 57. stavak 2. Zakona o Državnom inspektoratu ("Narodne
novine", br. 76/99), glavni inspektor Državnog inspektorata donosi

## **PRAVILNIK**

### **O OBRASCU SLUŽBENE ISKAZNICE I IZGLEDU ZNAKA GOSPODARSKOG INSPEKTORA, RUDARSKOG I ELEKTROENERGETSKOG INSPEKTORA, TE INSPEKTORA RADA I POSUDA POD TLAKOM**

Članak 1.

Ovim Pravilnikom propisuje se obrazac službene iskaznice i izgled znaka
kojeg nosi gospodarski inspektor, rudarski i elektroenergetski inspektor,
inspektor rada i posuda pod tlakom (u daljnjem tekstu: inspektori) u Državnom
inspektoratu, te način njihova izdavanja i uporabe.

Članak 2.

Obrazac službene iskaznice, te obrazac znaka tiskani su uz ovaj pravilnik
i čine njegov sastavni dio.

Obrazac službene iskaznice (u daljnjem tekstu: iskaznica) izrađuje se
na punijem papiru bijele boje dimenzije 85 x 55 mm i zaštićuje omotom od
prozirne plastične mase.

Članak 3.

Obrazac iskaznice sadrži:

*a) na prednjoj stranici:*

1. utisnut grb Republike Hrvatske;

2. natpis "REPUBLIKA HRVATSKA

DRŽAVNI INSPEKTORAT"

3. naziv: "SLUŽBENA ISKAZNICA";

4. mjesto za fotografiju veličine 28 x 32 mm preko koje je u donjem
lijevom kutu otisnut pečat Državnog inspektorata;

5. ime i prezime nositelja iskaznice;

6. jedinstveni matični broj građana nositelja iskaznice;

7. položaj i zvanje nositelja iskaznice;

8. serijski broj značke

*b) na stražnjoj stranici*

9. tekst o ovlasti nositelja iskaznice;

10. evidencijski broj iskaznice;

11. datum izdavanja iskaznice;

12. mjesto za pečat i potpis ovlaštene osobe.

Članak 4.

Znak je izveden od metala, podloga je mesingana, a aplikacija sjajno
niklana. Veličina znaka je 60 x 55 mm.

Znak okružuje hrvatski pleter izveden u reljefu (mesing) na kojemu su
istaknuta slova "RH" (Republika Hrvatska).

U središtu znaka na zrakasto pozlaćenom prostoru smješten je hrvatski
grb. Šahovnica je izvedena u crvenom i bijelom emajlu, a gornji dio grba
je reljefni.

Na kružnom niklanom dijelu znaka ispisan je tekst: "DRŽAVNI INSPEKTORAT"
u plavom emajlu.

Gornjim dijelom znaka proteže se niklana lenta koja djelomično pokriva
pleter. Na lenti je plavim emajlom upisan četveroznamenkasti broj.

Na poleđini znaka nalazi se lisnata opruga od perne bronce.

Članak 5.

Inspektori u obavljanju službenih poslova nose znak u kožnom povezu
zajedno sa iskaznicom.

Kožni povez iz stavka 1. ovoga članka crne je boje trostrukog pregiba.
Veličina svakog pregiba je 8 x 12 cm.

Članak 6.

Iskaznice i znakove s pripadajućim kožnim povezom inspektoru izdaje
Državni inspektorat.

Članak 7.

O izdanim iskaznicama i znakovima inspektorima vodi se evidencija u
Državnom inspektoratu.

Evidencija iz stavka 1. ovoga članka sadrži: ime i prezime inspektora
kojem je izdana iskaznica i znak, broj iskaznice i znaka, evidencijski
broj iskaznice, datum izdavanja, datum povratka, potpis inspektora te odjeljak
za napomene.

Članak 8.

Inspektor koji izgubi iskaznicu ili znak ili na drugi način ostane bez
iskaznice i znaka dužan je o tome odmah izvijestiti neposrednog čelnika.

Nova iskaznica i znak izdat će se nakon što je izgubljena ili na drugi
način nestala iskaznica ili znak oglašena da ne vrijedi u "Narodnim novinama".

Ako je ostanak bez iskaznice ili znaka posljedica namjere ili krajnje
nepažnje inspektora, isti će snositi troškove oglašavanja i izdavanja nove
iskaznice ili znaka.

Članak 9.

Inspektor kojem prestane radni odnos u Državnom inspektoratu, dužan
je prilikom primitka rješenja o prestanku radnog odnosa odnosno o rasporedu
na drugo službeničko mjesto, iskaznicu i znak predati neposrednom čelniku.

Čelnik iz stavka 1. ovoga članka dužan je primljenu iskaznicu i znak
dostaviti Državnom inspektoratu u sjedištu.

Inspektoru će se privremeno oduzeti iskaznica i znak, ako je protiv
njega provedena istraga ili je podignuta optužnica do okončanja postupka.

Članak 10.

Iskaznice izdane prema ranijim propisima zamijenit će se iskaznicama
utvrđenim ovim pravilnikom u roku od 90 dana od dana stupanja na snagu
ovog pravilnika.

Prilikom zamjene iskaznica, inspektoru će se izdati iskaznica i znak
u kožnom povezu sukladno članku 5. ovoga pravilnika.

Državni inspektorat će posebnom uputom utvrditi postupak i način zamjene
iskaznice te dodjele značke.

Članak 11.

Danom stupanja na snagu ovoga pravilnika prestaje važiti:

1. Pravilnik o obrascima službene iskaznice i obliku značke tržišnih
inspektora ("Narodne novine", broj 32/95);

2. Pravilnik o legitimaciji inspektora za slatkovodno ribarstvo ("Narodne
novine", broj 13/91);

3. Pravilnik o iskaznici ribarskog inspektora za morsko ribarstvo ("Narodne
novine", broj 29/95 i 102/97);

4. Pravilnik o obrascima službene iskaznice i obliku značke turističkih
inspektora ("Narodne novine", broj 17/96);

5. Pravilnik o iskaznici i znački inspektora rada ("Narodne novine",
broj 89/96);

6. Pravilnik o iskaznici rudarskog inspektora ("Narodne novine", broj
60/91);

7. Pravilnik o iskaznici elektroenergetskog inspektora ("Narodne novine",
broj 62/91);

8. Pravilnik o iskaznici inspektora postrojenja pod pritiskom ("Narodne
novine", broj 62/91);

9. Odredbe Pravilnika o legitimaciji šumarskog inspektora, inspektora
za zaštitu bilja u šumarstvu i lovnog inspektora ("Narodne novine", broj
13/91) koje se odnose na šumarskog i lovnog inspektora.

Članak 12.

Ovaj pravilnik stupa na snagu osmoga dana od dana objave u "Narodnim
novinama".

Klasa: 022-01/99-01/05
Urbroj: 556-01/99-0001
Zagreb, 5. listopada 1999.

Glavni inspektor
**Branko Jordanić,** v. r.

![](dodatni/371324.gif)

![](dodatni/371325.gif)

![](dodatni/371326.gif)

Pravilnik, NN 105/1999-1756